
[bookmark: _Hlk183167102]Laguntzen oinarri arautzaileak zehaztea katuen kolonien kudeaketa etikoko programak ezarri, garatu eta finkatzeko Arabako Lurralde Historikoan HAI metodoa aplikatuz eta onestea 2026. urterako deialdia
Populazioen kontrola, osasuna, identifikazioa, antzutzea eta animalien ongizatea zuzenean lotuta daude Nekazaritza Sailaren berezko eskumen esparruarekin, otsailaren 9ko Diputatuen Kontseiluaren 14/2016 Foru Dekretuan xedatutako indarreko egitura organiko eta funtzionalaren arabera.
Eskumen esparru horretan, Nekazaritza Sailak bidezkotzat jo du laguntzen berariazko lerro bat antolatzea toki erakundeentzat eta elkarte laguntzaileentzat. Helburua da katuen koloniak kudeatzea, eta orain arte ez zuen berezko finantzaketa tresnarik.
Sailak esperientzia sendoa du animalien osasun eta ongizatearen arloan laguntza programak planifikatu, kudeatu eta jarraitzeko orduan eta toki erakundeekin eta bestelako eraginpeko eragileekin erakundeen arteko koordinazio mekanismoetan. Horri esker, finantzaketa lerro hauek modu espezializatuan, homogeneoan eta eraginkorrean kudeatuko direla ziurta daiteke.
Era berean, Saila dagoeneko etxeko animaliak kudeatzeko jarduketetan dihardu, besteak beste, Vitoria-Gasteizko Udalari finantzatzen dio animalia abandonatuen bilketa- eta arreta-zerbitzua emateko, eta Araba Lurralde Historikoko udalerriak estaltzen ditu, baldin eta berez baliabide nahikorik ez badute. Aurrekari horrek indartu egiten du komenigarria dela Sailak laguntza ekonomikoaren politikak antolatzea animalien populazioak kudeatzearen arloan, udalaz gaindi koordinatu behar baita, espezializazio teknikoa ezinbestekoa baita eta baliabide publikoak optimizatu behar baitira.
Horretarako, beharrezkoa da oinarri arautzaileak onestea, dirulaguntzen jarduerarako foru araudian ezarritako printzipioei jarraikiz, bermatzeko betetzen direla Arabako Lurralde Historikoko Dirulaguntzen urriaren 19ko 11/2016 Foru Arauan, Dirulaguntzen azaroaren 17ko 38/2003 Lege Orokorrean eta gainerako araudi aplikagarrian ezarritako arauak eta baldintzak. 
Arabako Lurralde Historikoko dirulaguntzei buruzko urriaren 19ko 11/2016 Foru Arauaren 16. artikuluak Foru Gobernu Kontseiluari ematen dio Arabako Foru Aldundiaren, foru erakunde autonomoen eta foru partzuergoen esparruan dirulaguntzak emateko prozesua arautzen duten oinarriak onesteko eskumena. 
Foru dekretu hau izapidetzeko, Administrazio Publikoen Administrazio Prozedura Erkidearen urriaren 1eko 39/2015 Legeak jasotako arautze onaren printzipioei jarraitu zaie, zeinak Arabako Foru Aldundiaren xedapen orokorrak egiteko prozedura onesten duen otsailaren 28ko 6/2023 Foru Dekretuaren 3. artikuluan ere jasota baitaude. Honako hauek dira:
· Segurtasun juridikoaren printzipioa: nahikoa justifikatuta daude ordenamendu juridikoan txertatzea eta ematen duen organoaren gaikuntza. 
· Gardentasunaren printzipioa: entzunaldiaren eta jendaurrean jartzearen izapidea egin da. 
· Efizientziaren printzipioa: proposatu den arauketak, bere izaera dela eta, ez dakar zama administratibo osagarririk edo alferrikakorik, ez eta baliabide publikoen kontsumo handiagorik ere. 
· Sinpletasunaren eta ulergarritasunaren printzipioak: proposatutako testua modu egituratuan eta hizkera argia eta ulergarria erabiliz idatzi da.
Halaber, foru agindua egiteko, kontuan eduki dira Arabako Emakumeen eta Gizonen Berdintasunerako V. Foru Planaren (2022-2026) oinarri diren emakumeen eta gizonen arteko berdintasun printzipioak, bai eta Emakumeen eta gizonen berdintasunerako eta emakumeen aurkako indarkeria matxistarik gabe bizitzeko Legearen testu bategina onesten duen martxoaren 16ko 1/2023 Legegintzako Dekretuaren edukia ere.
Nahitaezko txostenak ikusi dira, eta Nekazaritza Saileko foru diputatuak proposaturik eta Foru Gobernu Kontseiluak gaur egindako bilkuran gaia aztertu ondoren, hauxe

XEDATZEN DUT
Lehenengoa.- Onestea laguntzen oinarri arautzaileak zehazten dituen foru dekretua katuen kolonien kudeaketa etikoa ezartzeko, garatzeko eta finkatzeko Arabako Lurralde Historikoan HAI (Harrapatzea-Antzutzea-Itzultzea) metodoa aplikatuz eranskinean zehazten diren xedapenen arabera.
Bigarrena.- Onestea Nekazaritza Sailaren lehia askeko araubideko dirulaguntzak emateko 2026. urterako deialdia. Hona hemen xehetasunak:
1- Laguntzen zenbatekoa
1.1. Dirulaguntzaren gehieneko zenbatekoa diruz lagun daitekeen aurrekontuaren ehuneko 80koa izango da, behar bezala justifikatuta badago.
1.2. Lehenengo lerroan, diruz laguntzeko orduan, gehieneko aurrekontua 30 000 eurokoa izango da eskaera bakoitzeko eta gutxienekoa 5 000 eurokoa.
Bigarren lerroan, diruz laguntzeko orduan, gehieneko aurrekontua 10 000 eurokoa izango da eta gutxienekoa 1 000 eurokoa.
2- Epea, modua eta tokia
Eskaerak aurkezteko hamar egun baliodun izango dira, foru dekretu hau ALHAOn argitaratu eta hurrengo egunetik aurrera.
Administrazio Publikoen Administrazio Prozedura Erkidearen 39/2015 Legearen 14.2 artikuluan ezarritakoa betez, nahitaez aurkeztu behar dute telematikoki, egoitza elektronikoaren bidez (https://egoitza.araba.eus/-/tr-registro-electronico-comun).
3- Kreditu erreserba.
2026ko Arabako Foru Aldundiko gastuen aurrekontuko partiden kargura, honako xehetasun honen arabera:
- 40102.G/419402/46290157 partidak 100 000 euro ditu erreserbatuta 1. lerrorako (irabazteko xederik gabeko erakundeak).
- 40102.G/419402/48100092 partidak 100 000 euro ditu erreserbatuta 2. lerrorako (toki erakundeak).
Kreditu hori zenbateko gehigarrien bidez handitu ahalko da urriaren 19ko 11/2016 Foru Arauaren 21. artikuluan xedatutako mugen barruan, hasieran erreserbatutako kredituaren ehuneko 100eraino, baita aurrekontu partidan edozein ziorengatik gerta daitekeen kreditu gehikuntzaren bidez ere.
Bi partidetako batean kreditua soberan gelditzen bada, beste partidara bideratu ahal izango da, behar izanez gero.
4- Deialdiko lerroak
- Bi laguntza lerro deituko dira: 1. lerroa eta 2. lerroa.
5- Aurrerakinaren ehunekoa % 75ekoa izango da deialdi honetarako
Hirugarrena. - Nekazaritza Saileko foru diputatuari ahalmena ematea foru dekretu hau garatu eta aplikatzeko beharrezkoak diren xedapenak eman ditzan.
Laugarrena. Dekretu hau ALHAOn argitaratzeko agindua ematea. 


Azken xedapena.- Foru dekretu hau ALHAOn argitaratu eta hurrengo egunean jarriko da indarrean.
Vitoria-Gasteiz

	Ramiro González Vicente

Diputado General
	Noemí Aguirre Quintana
Nekazaritza Saileko foru diputatua

ERANSKINA
[bookmark: _Hlk219713217]1. artikulua.- Deialdiaren xedea
Deialdi honen xedea da dirulaguntzen emakida arautzea katuen kolonien kudeaketa etikoa ezartzeko, garatzeko eta finkatzeko Arabako Lurralde Historikoan HAI (Harrapatzea-Antzutzea-Itzultzea) metodoa aplikatuz, Erkidegoko eta Estatuko araudiaren arabera animalien babes eta eskubideei dagokienez, eta animalien ongizaterako eta osasun publikorako irizpide tekniko-zientifikoak kontuan hartuta.
Xede horrez, bi jarduketa lerro bereizi daude:
1. lerroa. Irabazteko xederik gabeko erakundeak.
Arabako Lurralde Historikoko irabazteko xederik gabeko erakundeak finantzatzea, batetik, eginkizun teknikoak garatzeko koordinazioaren, aholkularitza espezializatuaren eta udalerrientzako laguntza operatiboaren esparruan HAI metodoa ezartzeko eta, bestetik, gizarte-partaidetza antolatua sustatzeko eta katuen koloniak hobe kudeatzeko ikuspegi teknikotik eta kolaboratibotik.
2. lerroa. Toki erakundeak
Udalak finantzatzea katuen kolonien kudeaketa etikako udal programak ezarri edo finkatzeko Hona hemen, besteak beste, diruz lagun daitezkeen proiektuak:
a) Antzutze kirurgiak egiteko proiektuak katuen koloniak gutxiago zabaldu eta ugaltzeko.
b) Ekintza profilaktikoetarako proiektuak, hala nola katuen kolonietako katuei parasitoak kentzea edo katuok txertatzea.
c) Katuen kolonietako indibiduoen bizi- eta elikadura-baldintzak hobetzeko proiektuak.
d)   Katuen kolonien instalazioak okupatutako espazioetan bizikide den faunaren bizi eta elikadura baldintzak hobetzeko proiektuak.
e) Udal langileak prestatzeko edo herritarrak kontzientziatzeko proiektuak katuen koloniak errespeta ditzaten.
Dirulaguntzen lerro hau tresna bat da laguntza teknikorako eta ekonomikorako. Administrazioen arteko lankidetza indartzen du, eta errazago bete daitezke udal eginbeharrak katuen koloniak kudeatzearen arloan.
2. artikulua.- Laguntzak emateko prozedura
Laguntzak lehia bidez emango dira. Laguntzen izaera eta helburua aintzat hartuta, ez da hurrenkera irizpiderik erabiliko eskaerek eskakizunak betetzen badituzte. Bi laguntza lerroetako batean esleitutako kreditua nahikoa ez bada, hainbanatuta banatuko da eskuratzeko eskakizunak betetzen dituzten eskaeren artean. Dena den, lerroren batean kreditua soberan badago laguntzen eskaerak ebatzi ostean, soberakina berriz esleitu ahal izango zaio beste laguntza lerroari, kreditua nahikoa ez bada onetsitako eskaera guztiei erreparatzeko.
3. artikulua.- Onuradunak
1. lerroa. Irabazteko xederik gabeko erakundeak
Irabazteko xederik gabeko elkarteak eta gainerako erakundeak, legez eratutakoak, Arabako Lurralde Historikoan kokatuta badaude eta oinarri hauen 4. artikuluak xedatutako eskakizunak betetzen badituzte.
2. lerroa. Toki erakundeak
Arabako Lurralde Historikoko toki erakundeak, 50 000 biztanletik beherakoak, berariaz sartuta udal eta toki erakunde txikiak, baldin eta oinarri hauetan ezarritako eskakizunak betetzen badituzte.
4. artikulua.- Onuradunen eskakizunak
1. lerroa. Irabazteko xederik gabeko erakundeak
- Sozietateak egoitza edo benetako kokalekua Arabako Lurralde Historikoan izatea.
- Legez osatuta eta inskribatua egotea dagokion erregistroan.
- Katuen kolonien kudeaketaren gaian jarduketak garatzen egotea edo garatu izana HAI metodoaren bidez, lehentasunez Arabako Lurralde Historikoko toki erakundeekin lankidetzan.
- Debekurik gabe egotea onuradun izateko Arabako Lurralde Historikoko Dirulaguntzen 11/2016 Foru Arauaren 12. artikuluak xedatutakoari jarraikiz.
- Zerga betebeharrak eta Gizarte Segurantzarekikoak egunean izatea.
2. lerroa. Toki erakundeak
- Arabako Lurralde Historikoko toki erakundea izatea, udal eta toki erakunde txikiak barne.
- 50 000 biztanletik behera izatea.
5. artikulua. Diruz lagundu daitezkeen gastuak
Diruz lagunduko dira zalantzarik gabe dirulaguntza jasoko duen jardueraren izaerari erantzuten dioten gastuak, zorrozki halabeharrezkoak direnak eta deialdian ezartzen den epearen barruan egiten direnak.
Deialdi bakoitzak finkatuko du zer epetan jaso ahalko duten dirulaguntza gastuek.
1. lerroa. Irabazteko xederik gabeko erakundeak
A) Bitarteko materialak eta teknikoak
Diruz lagunduko dira bitarteko materialak eta teknikoak eskuratzeko edo garatzeko gastuak, baldin eta beharrezkoak badira proiektua gauzatzeko:
- Aplikazio informatikoak eta datu base bateratuak mantentzea katuen kolonien erregistro geoerreferentziatutako.
- Aztertu, jarraitu eta adierazleak ebaluatzeko tresnak.
- Harrapaketarako material tekniko espezializatua esku-hartze konplexuetarako edo apartekoak direnerako.
- Boluntarioentzako oinarrizko ekipamendua (norbera babesteko ekipamendua, identifikazio elementuak eta material osagarria).
- Katuentzako elikagaiak erostea udal-ekarpenak osatzeko eta boluntarioen lana babestea, diruz lagun daitekeen aurrekontuaren % 15era iritsita gehienez.
B) Teknikarien gastuak
Diruz lagunduko dira teknikarien soldataren eta Gizarte Segurantzaren kostuak proiektuarekin zuzenean lotuta badaude honako hauek egiteko:
- HAI programak koordinatu, ezarri eta jarraitzeko.
- Boluntarioak hasieran eta etengabe prestatzeko.
- Arreta eta laguntza teknikorako.
- Solasean jarduteko udalekin eta beste erakunde publiko batzuekin.
- Jarduketa-protokoloak egiteko.
- Laguntza teknikorako harrapaketa konplexuen kasuan.
- Bizilagunen arteko gatazketan bitartekaritzan aritzeko gaia katuen koloniak direnean.
- Informazio-kanpainak diseinatu eta gauzatzeko.
- Txosten teknikoak eta memoriak egiteko.
- Adierazleak diseinatu, jarraitu eta ebaluatzeko.
- Koloniak eta elikagai-puntuak antolatzean eta birkokatzean aholkatzeko.
- Bilera teknikoetan parte hartzeko toki erakundeekin eta herritarrekin.
- Udalerrietan programa antolaturik izan gabe HAI metodoa ezarri behar denean aholkatzeko.
Kontratatutako langileek zeregin teknikoak, koordinaziokoak eta laguntzakoak izango dituzte ohiko harrapaketetan boluntarioen zuzeneko esku-hartzea ordeztu gabe.
C) Proiektuarekin lotutako gastu arruntak
Diruz lagunduko dira proiektua gauzatzeko beharrezkoak diren gastu arruntak, baldin eta zuzenean eta esklusiboki finantzatutako jarduketekin lotura badute, besteak beste, honako hauek:
- Erantzukizun zibilaren eta istripuen aseguruak boluntarioentzat.
- Beharrezkoa den material suntsikorra koloniak harrapatu, erregistratu eta kudeatzeko.
- Informazio kanpainen komunikazio eta hedapen gastuak.
- Teknikarien joan-etorrien gastuak, behar bezala justifikatuta.
D) Zeharkako gastuak
Zeharkako kostuak edo gastu orokorrak onetsiko dira diruz lagundutako zenbatekoaren % 6 arte, dirulaguntzen aplikazioko araudiak aurreikusitakoaren arabera.
Zeharkako kostutzat jotzen dira, diruz lagundutako jarduerari zuzenean egotzi ahal izan gabe, gauzatzeko beharrezkoak direnak (mantentze-gastuak, hornidurak, alokairuak, aholkularitza, etab.).
Kostu horiek ez dira berariazko dokumentuen bidez justifikatu beharko, baina justifikazioaren dokumentazio ekonomikoan azalduko dira.
2. lerroa. Toki erakundeak
Diruz lagunduko dira HAI programak ezartzearekin edo garatzearekin zuzenean lotutako gastuak deialdian ezartzen duen aldian.
A) Albaitaritzako jarduketak
- Arrak eta emeak antzutzea.
- Belarria markatzea identifikatzeko.
- Mikrotxiparen bidez identifikatzea Udalaren izenean.
- Barneko eta kanpoko desparasitazioa.
- Beharrezkoak diren kirurgiaren osteko tratamenduak.
B) Albaitariaren arreta osagarria
Patologiak dituzten katu komunitarioen albaitaritza tratamenduak, esku-hartzea justifikatuta dagoenean animaliaren ongizatearen edo osasun publikoaren arrazoiak direla eta.
C) Elikadura
Erregistratutako katuen koloniak kontrolpean elikatzeko gastuak. Kontzeptu honetarako emandako finantzaketak, katuentzako elikagaiak erosi eta udal-ekarpenak osatzeko eta boluntarioen lana babesteko emandako ekin batera, ez du inolaz ere diruz lagun daitekeen gastuaren % 100 gaindituko.
D) Bitarteko materialak
- 	Elikatze guneak mugatzeko oinarrizko ekipamenduak eta informazioko seinaleak.
· Aska eta edontziak, banagailua eta gainerako faunarentzako disuasio elementuak dituztenak. 
· Katuen kolonien instalazioak okupatutako espazioetan bizikide den faunari eragindako kalteak konpentsatzen dituzten elementuak. Besteak beste, elementu hauek izan daitezke: habia kutxak, narrastientzako babeslekuak eta hegaztientzako askak eta edontziak.
E) Diruz lagun ezin daitezkeen gastuak
Honako hauek ez dira diruz lagunduko:
- Toki erakundeko berezko langileen egiturazko gastuak.
- Obra zibileko inbertsioak.
- HAI programarekin zuzenean lotuta ez dauden gastuak.

6. artikulua. Laguntzen ehunekoa eta zenbatekoa
6.1 Dirulaguntza jaso dezakeen aurrekontutik dirulaguntzaren gehieneko ehunekoa, behar bezala justifikatutakoa, deialdi bakoitzean onetsiko da.
6.2 Lerro bakoitzerako, deialdi bakoitzean onetsiko da eskaera bakoitzeko diruz lagun daitekeen gehieneko eta gutxieneko aurrekontua.
7. artikulua. Eskaerak aurkezteko epea, modua eta tokia
7.1 Urtero, laguntzen deialdia onetsiko da, eta honako hauek jasoko ditu:
- Deialdiko laguntza lerroak.
- Laguntzen ebazpenerako gordetzen diren kredituak.
- Eskaerak aurkezteko epea.
- Diruz lagun daitekeen ehunekoa.
- Diruz lagun daitekeen gehieneko eta gutxieneko aurrekontua laguntza lerro bakoitzean.
- Aurrerakinaren ehunekoa. 
7.2 Laguntza eskaerak hauetako batean aurkeztu behar dira, egoitza elektronikoan eskuragarri dagoen izapide espezifikoaren bidez (https://egoitza.araba.eus/-/tr-registro-electronico-comun).
7.3. Eskaera bat aurkeztuko da, honako agiri hauekin batera:
1. lerrorako: Irabazteko xederik gabeko erakundeak:
- Estatutuen kopia, edo, hala badagokio, eratze eskriturarena, behar bezala erregistratuta.
- Xede berbera edo loturikoa duten eta beste erakunde publiko edo pribatu batzuei eskatutako dirulaguntzei buruzko erantzukizunpeko adierazpena.
- Dirulaguntza edo laguntza publikoak eskuratzea eragozten duen administrazio zehapenik edo zehapen penalik ez duela eta horrelako legezko debekurik, sexu bereizkeriagatiko debekuak barne, ez duela dioen erantzukizunpeko adierazpena.
- Itzultzeko edo zehatzeko prozedura batean ez dagoela eta, hala badagokio, dirulaguntzak itzultzeagatiko betebeharren ordainketa egunean duela dioen erantzukizunpeko adierazpena, urriaren 19ko 11/2016 Foru Arauak, Arabako Lurralde Historikoaren dirulaguntzei buruzkoak, ezarritako baldintzetan.
- Erantzukizunpeko adierazpena honako informazio honekin: erakundea osatzen duten kideak guztira, gizonen, emakumeen eta elkarteen arabera bereizita eta zuzendaritza organoko kideak guztira sexuaren arabera bereizita.
- Dagokion erregistroan inskribatuta dagoelako egiaztapena.
- Jarduketen deskribapen-memoria gutxienez honako eduki honekin:
• Helburuen azalpena.
• Laneko metodologia eta prozedurak gauzatzeko.
• Diru sarreren eta gastuen aurrekontua laguntza eskatzen den aurrekontuaren finantzaketarekin.
2. lerrorako: Toki erakundeak:
- Toki erakundeko idazkariaren ziurtagiria organo eskudunaren erabakia egiaztatzen duena laguntza eskatzeko.
- Xede berbera edo loturikoa duten eta beste erakunde publiko edo pribatu batzuei eskatutako dirulaguntzei buruzko erantzukizunpeko adierazpena.
- Itzultzeko edo zehatzeko prozedura batean ez dagoela eta, hala badagokio, dirulaguntzak itzultzeagatiko betebeharren ordainketa egunean duela dioen erantzukizunpeko adierazpena, 11/2016 Foru Arauak, Arabako Lurralde Historikoaren dirulaguntzei buruzkoak, ezarritako baldintzetan.
- Eskaeraren sinatzailearen ordezkaritzaren ziurtagiria.
- Jarduketen deskribapen-memoria gutxienez honako eduki honekin:
• Helburuen azalpena.
• Laneko metodologia eta prozedurak gauzatzeko.
• Diru sarreren eta gastuen aurrekontua laguntza eskatzen den aurrekontuaren finantzaketarekin.
7.4. Laguntza eskaera aurkezten bada, eskatzaileak baimena ematen du zerga betebeharrei eta Gizarte Segurantzari dagokienez dagoen egoera egiaztatzeko informazioa biltzeko Arabako Foru Aldundiko Ogasun Sailetik, beste zerga administrazio batzuetatik eta Gizarte Segurantzaren Diruzaintza Orokorretik. Aurka egonez gero, eskatzaileak berak aurkeztu beharko ditu beharrezko ziurtagiriak. 
7.5. Eskaeretan akatsak edo zehaztasunik eza antzematen badira edo eskaerok osatu gabe badaude, errekerimendua egingo zaio eskatzaileari, 10 egun balioduneko epean, jakinarazpena jaso eta hurrengo egunetik aurrera zenbatuta, konpon ditzan. Era berean, adieraziko da hori egin ezean eskaeran atzera egin dutela ondorioztatuko dela, Administrazio Publikoen Administrazio Prozedura Erkidearen urriaren 1eko 39/2015 Legeak 68.1 artikuluan xedatzen duenaren arabera.
8. artikulua. Izapidetzea.
8.1. Eskaerak aurkezteko epea amaitutakoan, espedienteak Abeltzaintza Zerbitzuak bideratuko ditu, eta hark aztertuko du aurkeztutako dokumentazioa eta hari buruzko txosten teknikoa egin.
8.2. Espedientea bideratzen den bitartean, laguntzaren organo kudeatzaileak behar dituen argibide eta agiri gehigarriak eskatu ahalko ditu, ebazpen proposamena egiteko beharrezkoak diren datuak zehaztu eta egiaztatzearren. Interesdunak ez badu ezer egiten izapide hori betetzeko, Administrazio Publikoen Administrazio Prozedura Erkidearen urriaren 1eko 39/2015 Legearen 73. artikuluan xedatutakoa beteko da.
8.3. Foru dekretu honetako laguntzak lehiaren araubidean izapidetuko dira. Laguntzen izaera eta helburua kontuan hartuta, ez dira balorazio- edo hurrenkera-irizpideak zehaztuko eskakizunak betetzen dituzten eskaeren artean laguntza lerro bakoitza lortzeko.
8.4. Laguntzen bolumenak laguntza lerro zehatzeko kreditua gainditzen badu, bidezkoa denean, dagokiona gehitu ondoren, kreditu eskuragarria hainbanatuta banatuko da lerro hori lortzeko eskakizunak betetzen dituzten eskaera guztien artean, eta laguntzak proportzioz murriztuko dira.
Era berean, eskakizunak betetzen dituzten eskaerei erantzun ostean laguntza lerroren batean kreditua soberan badago, soberakina beste lerroa finantzatzera bideratu ahal izango da bigarren horri esleitutako kreditua nahikoa ez denean laguntzarako eskubidea duten eskaera guztiei erantzuteko. Hala badagokio, hainbanaketa aplikatuko zaie azken lerro horretako eskaerei.
8.5. Behin espedienteak aztertuta, kide anitzeko balorazio organoak egindako ebaluazioaren emaitza zehazten duen txostena prestatuko du, ezarritako lehentasunen arabera irizpideak aplikatuz eta aurrekontuaren eskuragarritasuna kontuan hartuz. Orobat, hala badagokio, espediente bakoitza ezesteko arrazoiak zehaztuko ditu eta baietsitako espedienteek betekizunak betetzen dituztela azalduko du.
8.6. Laguntzak emateko kide anitzeko balorazio organoa ondoren adierazten diren pertsonek edo horiek eskuordetzen dituzten pertsonek osatuko dute:
- Abeltzaintza Zerbitzuaren burua.
- Abeltzaintza Zerbitzuko bi teknikari.
- Idazkaritza Teknikoko Zerbitzuaren burua.
9. artikulua. Ebazpena eta jakinarazpena.
9.1. Foru organo eskudunak ebatziko ditu espedienteak, indarrean den araudiaren arabera. Ebazpen horrek amaiera emango dio administrazio bideari, eta horren aurka administrazioarekiko auzi errekurtsoa jarri ahalko da Euskal Autonomia Erkidegoko Justizia Auzitegi Nagusian, arautzen duen araudiarekin bat etorriz. Gainera, aukerako berraztertzeko errekurtsoa aurkeztu ahalko da.
9.2. Urriaren 13ko Administrazio Publikoen Administrazio Prozedura Erkidearen 39/2015 Legeak 21. artikuluan xedatutakoaren ondorioetarako, gehienez sei hilabeteko epea izango da prozeduraren ebazpena eman eta jakinarazteko, eskabideak aurkezteko epea bukatzen denetik aurrera. Epe hori igarotakoan esanbidezko ebazpena eman eta jakinarazi ez baldin bada, administrazioaren isiltasuna ezestekoa izan dela ulertuko da, Arabako Lurralde Historikoko Dirulaguntzen urriaren 19ko 11/2016 Foru Arauaren 23.5. artikuluari jarraituz.
9.3. Emakidaren ebazpenek emandako dirulaguntzaren eta diruz lagundutako gastuaren zenbatekoa zehaztuko dute espediente bakoitzeko. Ebazpena negatiboa izenez gero, arrazoia zehaztu beharko da.
9.4. Laguntzaren ebazpena banaka jakinaraziko da eta, modu berean, ebazpenean azalduko da emandako dirulaguntzaren zenbatekoari buruzko informazioa eta diruz lagundutako gastua, bai eta, bidezkoa bada, laguntza ezesteko arrazoia ere.
10. artikulua. Laguntzak justifikatzea eta ordaintzea.
10.1. Dirulaguntzak ordaintzeko aurrerakina egingo da deialdi bakoitzean zehazten den ehunekoarekin laguntza ematen denean, eta gainerako ehunekoa aurreko aurrerakina justifikatzen denean ordainduko da, betiere eman eta hurrengo urteko martxoaren 31 baino lehen, egun hori barne, honako modu honetan:
- Gauzatzeari buruzko memoria teknikoa eta finantzarioa informazioa biltzeko garatutako ekintzei buruz; nahikoa zehatza izango da diruz lagundutako aurrekontuaren egikaritze maila baloratzeko.
- Gastuen xehetasuna eta jasotako diru sarrera guztien aitorpena diruz lagundutako jarduera garatzeko, Abeltzaintza Zerbitzuak eskuratutako ereduaren arabera edo, bestela, hark eskatutako informazioa izango du, behintzat.
- Gastuak justifikatzea fakturak edo merkataritzako trafiko juridikoan froga balio baliokidea edo administrazio eraginkortasuna duten dokumentuak aurkeztuz ordainagiriekin batera.
Aurkeztutako fakturen zerrendan pertsona fisikoen errentaren gaineko zergan atxikipena egin zaion fakturaren bat badago, atxikipen horiei dagozkien hiru hilez behingo likidazioak eta likidazioen ordainagiriak, bai eta atxikipenen urteko laburpena ere (190 eredua).
- Langileen gastuak egotzi badira, gerentziaren ziurtagiria aurkeztuko da honako hauek egiaztatzeko: programa gauzatzeari atxikitako langileak, atxikipen aldia, arduraldiaren ehunekoa eta egotzitako langileen kostuak, gastuak egozteko erabili den irizpidea espresuki azalduz. Era berean, erantsi beharko zaizkio nominak, LZN eta KLO Gizarte Segurantzako kotizazio agiriak eta ordainsarien nahiz kotizazioen ordainagiriak.
- Erantzukizunpeko adierazpena, aurkeztutako datuak egiazkoak direla eta aurkeztutako kopiak jatorrizko dokumentuekin bat datozela adierazten duena.
10.2. Dirulaguntzaren justifikazio gisa elektronikoki aurkeztutako dokumentuek bat etorri beharko dute interesdunaren esku dagoen jatorrizkorekin, eta Abeltzaintza Zerbitzuaren esku egongo dira interesdunari hala eskatzen zaionean.
Bat etorriz Administrazio Publikoen Administrazio Prozedura Erkidearen urriaren 1eko 39/2015 Legeak 28.7 artikuluan ezarritakoarekin, erakunde onuradunak du dokumentazioa egiazkoa izatearen ardura.
10.3. Edonola ere, erakunde eskatzaileari beharrezkotzat jotzen den dokumentazio eta/edo informazio osagarri guztia eskatu ahal izango zaio, programa bete den baloratzeko.
11. artikulua. Erakunde onuradunen betebeharrak.
Laguntzen onuradunek, ondoren oro har adierazten diren betebeharrez gain, neurri bakoitzean zehazten direnak ere bete beharko dituzte:
11.1. Emandako dirulaguntza onartzea eta, zer xede zehatzetarako eman dieten, hartarako baliatzea, laguntzak esleitzeko ebazpenean ezarritako baldintzen arabera. Horretarako, dirulaguntzaren jakinarazpena jaso denetik hamar egun baliodun igaro ostean onuradunak berariaz eta idatziz uko egiten ez badio, onartutzat joko da.
11.2. Diruz lagundutako jarduketak emakidaren ebazpenean aurreikusitako epean gauzatzea.
11.3. Arabako Foru Aldundiko Nekazaritza Sailari, Ogasun, Finantza eta Aurrekontu Sailari eta Herri Kontuen Euskal Epaitegiari ematea beren eginkizunak betetzen ari direlarik eskatzen duten informazioa foru dekretu honen babesean jasotako dirulaguntzei buruz.
11.4. Diruz lagundutako jarduketak betetzen direla zaintzea.
12. artikulua. Laguntzak kontrolatzea eta ez betetzeak.
12.1. Abeltzaintza Zerbitzuak kontrolatu ahalko du erakunde onuradunek beren konpromisoak betetzen dituztela.
12.2. Dirulaguntzaren xedea oso-osorik edo zati batean betetzen ez bada ala diruz lagundutako aurrekontua emandako helbururako aplikatzen ez bada, dirulaguntza murriztuko da eta/edo, hala badagokio, Foru Ogasunari itzuli beharko zaizkio dagozkion zenbatekoak, ez betetzearen proportzioan, berandutze interesak gehituta, Abeltzaintza Zerbitzuak txostena egin ondoren.
12.3. Itzultzen diren zenbatekoak zuzenbide publikoko diru sarrera izango dira, legezko ondorioetarako.
12.4. Nekazaritza Sailaren foru agindu bidez erabakiko da dirulaguntzaren itzulketa osoa edo horren zati bat egitea, ikuskapen edo kontrol txostena eta itzultzeko proposamena ikusirik, eta onuradunari entzun ondoren.
12.5. Laguntzak osorik edo partzialki itzultzeko prozeduraz gain, Arabako Lurralde Historikoaren dirulaguntzei buruzko urriaren 19ko 11/2016 Foru Arauak xedatutako arau hausteengatik zehapen prozedura abiarazi ahal izango da. 
13. artikulua. Araubide juridikoa.
Foru dekretu honetan jasoriko dirulaguntzen erakunde onuradunek Arabako Lurralde Historikoko dirulaguntzen urriaren 19ko 11/2016 Foru Aginduan xedatutakoa eta Europan, estatuan eta autonomian aplikagarri den araudian ezarritako gainerako xedapenak bete beharko dituzte.
14. artikulua. Beste dirulaguntza, laguntza, diru sarrera edo baliabide batzuekin bateragarritasuna
14.1. Foru dekretu honetako laguntzak bateragarriak izango dira beste edozein motako laguntza, dirulaguntza, diru sarrera edo baliabiderekin helburu bererako, edozein administraziok edo erakunde publikok ala pribatuk eman ostean.
14.2. Laguntzaren zenbatekoak ez du inolaz ere, bakarrik edo beste laguntza, dirulaguntza, diru sarrera edo baliabide batzuekin, diruz lagundutako jardueraren kostua gaindituko. Kostua gaindituz gero, jasotako laguntza murriztuko da.
15. artikulua. Laguntzen finantzaketa.
Foru dekretu honetan ezarritako laguntzetara bideratzen diren baliabide ekonomikoak Arabako Foru Aldundiaren Nekazaritza Sailaren aurrekontu kredituetatik aterako dira, deialdi bakoitzean jartzen den mugarekin. 

